Lægemiddelstyrelsen kommer nu med en klar henstilling til de danske virksomheder, som producerer medicinsk udstyr.

De skal prioritere og tilgodese det danske sundhedsvæsen, så Danmark ikke pludselig står i en situation, hvor mundbind, håndsprit og handsker er uden for rækkevidde og solgt til udlandet.

Det fortæller Lægemiddelstyrelsens direktør, Thomas Senderovitz.

Undgå smittespredning Fem anbefalinger til at undgå smittespredning Vask dine hænder tit eller brug håndsprit. Host eller nys i dit ærme – ikke dine hænder. Undgå håndtryk, kindkys og kram – begræns den fysiske kontakt. Vær opmærksom på rengøring – både hjemme og på arbejdspladsen. Vær opmærksom, når du er på steder med tæt kontakt til mange mennesker. Kilde: Sundhedsstyrelsen

- Det er en opfordring til at tilgodese sundhedsvæsenet i Danmark først. Vi har ikke indført noget eksportforbud, og vi har ikke nedlagt forbud om, at de ikke må sælge til andre. Vi har kun henstillet til, at danske patienter har mest brug for det, siger han.

Styrelse vil være på forkant

Det er især producenter af såkaldte værnemidler, som styrelsen er i kontakt med. Det omfatter håndsprit, handsker, mundbind og kitler.

- Der kan komme lidt knaphed. Vi har heldigvis ikke alvorlig knaphed, men det handler om at være på forkant og sørge for, at dem, der har mest behov for det, får det først, siger Thomas Senderovitz.

Oprettet logistikcenter

Derudover har Lægemiddelstyrelsen på rekordtid og i samarbejde med Danske Regioner og Kommunernes Landsforening oprettet et logistikcenter, som giver et overblik over det medicinske udstyr, som findes rundt om i landet.